Jacques Santer

De Jacques Santer, gebuer den 18. Mee 1937 zu Waasserbëlleg, ass e lëtzebuergesche Politiker.

No senger Première am Atheneum goung de Jacques Santer fir ee Joer op d'Cours supérieurs an duerno op d'Universitéite vu Stroossbuerg a Paräis, wou en Droit an Ekonomie studéiert huet.

 Karriär 
Hien huet seng berufflech Karriär als Affekot ugefaangen. 1962 gouf en Attaché am Ministère vun der Sécurité sociale.

Tëscht 1966 an 1972 war e Fraktiounssekretär vun der CSV. 1972 gouf e Staatssekretär fir Sozial- a Kulturpolitik an der Regierung Werner-Schaus II.

1974 gouf de Jacques Santer Deputéierten am Europäesche Parlament, wouvun en tëscht 1975 an 1977 Vizepresident war.

1979 gouf de Jacques Santer President vun der CSV. No de Chamberwalen 1979 gouf e Finanzminister a Minister fir Aarbecht a Soziales an der Regierung Werner-Thorn-Flesch. 

Nodeem de Pierre Werner sech 1984 aus dem politesche Liewen zeréckgezunn hat, ass de Jacques Santer, dee bei de Chamberwale vun deem Joer Spëtzekandidat vu senger Partei war, Premierminister vun enger Koalitiounsregierung mat der LSAP ginn. Des Koalitiounsregierung, mam Santer un der Spëtzt, gouf 1989 an 1994 vun de Wieler confirméiert.

De Jacques Santer war och vun 1984 bis 1989 Member vu Conseil de Gouvernance vun der Weltbank a vun 1991 bis 1994 Gouverneur vum Internationale Wärungsfonds.

1995 gouf de Jacques Santer vum Europäesche Conseil zum President vun der Europäescher Kommissioun ernannt; hien ass déi Funktioun am Januar 1996 ugetrueden.

E Rapport, deen d'Responsabilitéit vun der Kommissioun bei der Bekämpfung vu Bedrugsfäll a Fro gestallt huet, huet de 15. Mäerz 1999 dozou gefouert, datt d'Kommissioun huet missen zerécktrieden.

Vun 1999 bis 2004 war de Jacques Santer Deputéierte vum Europäesche Parlament a vun 2002 bis 2004 ee vun de Lëtzebuerger Membere vun der Europäescher Konventioun.

Zanter 1998 ass de Jacques Santer President vum Verwaltungsrot vun der Fondation Musée d'Art Moderne Grand-Duc Jean. Am Summer 2004 gouf e President vum Verwaltungsrot vun der CLT-UFA als Nofollger vum Gaston Thorn.Board of Directors op rtlgroup.com. Hien ass och Member vum Verwaltungsrot vun der RTL Group, zanter 2001 vun der General Mediterranean HoldingBoard of Directors op gmhsa.com (gekuckt 03.03.2013). an zanter 2009 President vun der A.s.b.l. The Institute for Global Financial Integrity, déi vu Sandstone gegrënnt ginn ass.Board of Directors op ligifi.org (gekuckt:03.03.2013).
Hie war am Verwaltungsrot vun der UniCredit Luxembourg.

De Jacques Santer ass Wittmann"Danièle Santer-Binot gestorben." wort.lu, 09.03.2011 16:59. a Papp vun zwéin erwuessene Jongen, wourënner de Patrick Santer.

 Gielercher




 Grand-croix vum Verdienstorden der Bundesrepublik Deutschland
 Grand-croix vum italieenesche Verdéngschtuerden
 Grand-croix vum Malteeseruerden
 Grand-Croix vum Ordre d'Orange Nassau (Promotioun 1974)


 Literatur 
 Haag, Emil: Jacques Santer *1954, de la présidence du gouvernemet à celle de la Commission européenne In: Une réussite originale - Le Luxembourg au fil des siècles (Ss 542-549); Lëtzebuerg (Éditions Guy Binsfeld), 2011; 576 Säiten (ill.); ISBN 978-2-87954-235-5
 Schmitt, Anne, 2005. Jacques Santer: portrait intranquille. 203 p. Éd. Saint-Paul, Luxembourg.

 Kuckt och 
 Regierung Santer-Poos I
 Regierung Santer-Poos II
 Regierung Santer-Poos III
 Kommissioun Santer

 Um Spaweck 

 Portrait vum Jacques Santer op der Websäit vum EP

 Virgänger  Generalsekretär vun der CSV Nofollger Nicolas Mosar 1972 - 1974 Jean Weber

Kategorie:Lëtzebuergesch Europadeputéiert
Kategorie:Premierministere vu Lëtzebuerg
Kategorie:Finanzministere vu Lëtzebuerg
Kategorie:Lëtzebuergesch Affekoten
Kategorie:Lëtzebuergesch Membere vun der Europäescher Kommissioun
Kategorie:Presidente vun der Europäescher Kommissioun
Kategorie:Ordre de Léopold II
Kategorie:Grand-croix de l'ordre de la couronne de chêne
Kategorie:Grand-croix de l'ordre de mérite civil et militaire d'Adolphe de Nassau
Kategorie:Grand-croix de la Légion d'honneur
Kategorie:Grosskreuz vum Bundesverdienstkreuz
Kategorie:Gebuer 1937
Kategorie:Lëtzebuergesch Staatssekretären
Kategorie:Vision for Europe Präis
Kategorie:Fondation du Mérite Européen
Kategorie:Grand-Officier de l'Ordre de Mérite du Grand-Duché de Luxembourg
Kategorie:Grand-Croix vum Ordre d'Orange-Nassau
Kategorie:Uerde vun der Sonn déi opgeet
Kategorie:Persounen, no deenen eng Struktur zu Lëtzebuerg genannt ass